Pravljična urica v Knjižnici Hotedršica
2025-10-08 17:00 - 18:00 UTC | Krajevna knjižnica Hotedršica, Hotedršica 64, Hotedršica, 1372
Pravljične urice približajo otrokom svet pisane besede in spodbudijo potrebo po branju. Otrok si s tem širi literarno obzorje, bogati besedni zaklad in literarni okus. Uspešno spodbujanje razvoja bralnih navad je povezano s kvalitetnim in otrokom primernim izborom knjižnega in neknjižnega gradiva.

Pravljične urice so namenjene otrokom od dopolnjenega 4. leta starosti dalje.
Otroci naj s seboj prinesejo copate.
Pravljične urice so brezplačne.

Pričnejo se v mesecu oktobru in se zaključijo v mesecu maju. Med počitnicami pravljične urice odpadejo.

Pravljična urica v Knjižnici Logatec
2025-10-09 17:00 - 18:00 | Knjižnica Logatec, Stara knjižnica, Tržaška cesta 44, Logatce, Slovenia
Pravljične urice približajo otrokom svet pisane besede in spodbudijo potrebo po branju. Otrok si s tem širi literarno obzorje, bogati besedni zaklad in literarni okus. Uspešno spodbujanje razvoja bralnih navad je povezano s kvalitetnim in otrokom primernim izborom knjižnega in neknjižnega gradiva.

Pravljične urice so namenjene otrokom od dopolnjenega 4. leta starosti dalje.
Pravljične urice so brezplačne.

Pričnejo se v mesecu oktobru in se zaključijo v mesecu maju. Med počitnicami pravljične urice odpadejo.

Jure Rejc in Bojana Rejc Gantar: V treh dneh iz Žibrš na Triglav
2025-10-09 19:00 - 20:00 | Krajevna knjižnica Rovte, Rovte 100, Rovte, 1373, Slovenija
Bojana in Jure sta že dobrih deset let priseljena Žibršana, ki si delita ljubezen do gora, narave in odštekanih izzivov. Hodita v hribe, kolesarita, smučata (tudi turno), obenem pa spoznavata Slovenijo iz vseh možnih smeri. Tokrat ju bomo spoznali skozi podvig iz leta 2022, ko je Jure stopil iz domače hiše in tretji dan stopil na naš navišji vrh – Triglav – seveda ne brez peripetij in zapletov. Vabljeni k poslušanju potopisnega predavanja, kjer vas bosta popeljala po hribih in dolinah, pa vse tja nad 2800 m nadmorske višine.

Prevetrimo omare 13
2025-10-11 08:30 - 12:00 | Ploščad pred Knjižnico Logatec, Tržaška cesta 44, Logatec, 1370, Slovenija
Vabljeni na jesensko izvedbo dogodka PREVETRIMO OMARE. Izmenjevali si bomo predvsem oblačila, modne dodatke, igrače ter izdelke za dom in gospodinjstvo. Prinesene predmete, oblačila in rastline bomo pregledali – ti morajo biti oprani/očiščeni in lepo ohranjeni, v nasprotnem primeru jih bomo zavrnili. Kolikor stvari prinesete, toliko odnesete, zadnjo uro izmenjevalnice (od 11.30 dalje) pa lahko stvari odnesete brez izmenjave.
V BUKVARNI bodo na voljo odpisane knjige (sprejemamo prostovoljne prispevke).
Tokrat vse občane Logatca vabimo k sodelovanju pri GARAŽNI RAZPRODAJI (“bolšjem sejmu”), ker boste lahko na brezplačnih stojnicah prodajali lepo ohranjene predmete (z izjemo oblačil!). Obvezne prijave, v katerih navedete svoje kontaktne podatke, naslov in kaj boste prodajali, na e-naslov spela.kavsek@kp-logatec.si. V primeru premalo prijav si pridržujemo pravico do odpovedi.

Posebna zbiralna akcija STARIH GOBELINOV in VEZENIH PRTOV za ustvarjalko Majo Modrijan – Destilator Solutions, ki jih bo predelala v nove modne kreacije (oddaja pri sprejemnem pultu).

Tihi bralni klub
2025-10-14 18:00 - 19:30 | Knjižnica Logatec, Tržaška cesta 44, Logatec, 1370
Tihi bralni klub Knjižnice Logatec (Silent book club): V glasnem svetu, ki se vrti v naglici, trenutek za tiho branje predstavlja oazo miru in sprostitve. V ta namen smo ustanovili tihi bralni klub, na katerem ni nobenih predpisanih branj in kakršnih koli obvez – pride lahko kdor koli, na katero koli srečanje. S tem vam ponujamo rešitev, da si – brez izgovorov – vzamete dobro uro časa zase in za branje.
S seboj prinesite knjigo, ki jo trenutno berete. Skupaj bomo brali v tišini ter se po tem tudi podružili in poklepetali o prebranem. Prijave niso potrebne. Mi poskrbimo za čaj in piškotke, vi pa prinesite le svojo knjigo, da se za uro potopite v branje. Se vidimo!
Več o Tihem bralnem klubu Logatec: https://knjiznicalogatec.si/…/tihi-bralni-klub-logatec/

Alenka Veber: Medgeneracijska odkrivanja srednjeveških mest
2025-10-16 19:00 - 20:30
Knjižnica Logatec vas vljudno vabi na predavanje Medgeneracijska odkrivanja srednjeveških mest
četrtek, 16. oktober 2025, ob 19. uri v veliki dvorani Narodnega doma Logatec.

Z nami bo mentorica študijskih krožkov Alenka Veber, ki je v okviru Univerze za tretje življenjsko obdobje Logatec vodila krožek Medgeneracijska odkrivanja srednjeveških mest. S člani in članicami UTŽO Logatec ter njihovimi vnuki so obiskali srednjeveška mesta: Radovljico, Višnjo Goro, Škofjo Loko, Šentjur, Kanal ob Soči, Maribor in Ptuj.
Na vsa odkrivanja se je skupina zapeljala z vlakom. Poleg odkrivanja bogate zgodovine srednjeveških mest, je krožek omogočil medgeneracijsko izmenjavo znanj in izkušenj. Potovanja z vlakom so omogočila ne samo raziskovanje mest, temveč tudi pogovore o preteklosti, ki so jih skupaj odkrivali starejši in mlajši člani.
Med potovanji so se oblikovale tudi zgodbe skozi fotografski objektiv ter številne zgodbe, katerim boste lahko prisluhnili tudi obiskovalci.
Fotografije Foto Alenka Veber

Joe Valenčič: Izseljenski večer
2025-10-23 19:00 - 20:30 | Knjižnica Logatec, Stara knjižnica, Tržaška cesta 44, Logatce, Slovenia
Življenje Slovencev v Ameriki, natančneje v Clevelandu, nam bo na srečanju predstavil slovensko-ameriški filmski producent in promotor slovenske skupnosti v ZDA Joe Valenčič.V četrtek, 23. 10. 2025, ob 19:00, v Stari knjižnici (prvo nadstropje Narodnega doma Logatec). Izseljenski večer pripravljamo v sodelovanju z Združenjem Slovenska izseljenska matica. Večer povezuje Blanka Markovič Kocen.
Slovenski migranti in njihovi potomci so majhna skupnost znotraj severno-ameriškega prostora, njihovi ustvarjalni dosežki pa so veliki, morda celo večji, kot bi pričakovali glede na njihovo število. Slovenci v Združenih državah Amerike so dosegli priznanje na vseh področjih kulture, od književnosti, drame in filma do glasbe, plesa, športa in vizualne umetnosti. Mnogi posamezniki so spodbujali ustvarjalnost v svojih skupnostih v mestih in naseljih, kjer so se razvijale slovenske kulturne dejavnosti. Drugi so se uveljavili na svojih področjih znotraj večinske kulture in dosegli nacionalno priznanje.

Kot pravi Valenčič, nam zavedanje o pomembnem slovenskem vplivu v ameriški kulturi pomaga, da smo lahko ponosni na svojo identiteto.

Zgodbe iz pečice - otroška pravljično-kuharska delavnica
2025-10-29 17:00 - 18:30 | Knjižnica Logatec, Stara knjižnica, Tržaška cesta 44, Logatce, Slovenia
Otroke vseh starosti vabimo na posebno pravljično urico s pridihom tradicije. Ob peki tradicionalnih hlebčkov (vahčev), ki so jih revnejši otroci od hiše do hiše nabirali na dan pred vsemi svetimi, bomo poslušali pravljico o čudežnem vahču.
Prijave so obvezne na: prireditve@knjiznicalogatec.si

mag. Damir Žerič: Poročna politika grofov Celjskih in Veronika Deseniška
2025-11-13 19:00 - 20:30
Poročna politika grofov Celjskih in Veronika Deseniška
Grofje Celjski so svoj posestni, gospodarski in s tem politični vzpon sistematično gradili tudi s poročnimi zvezami. Ob koncu 14. in na začetku 15. stoletja so se sorodstveno povezali celo s kraljevskimi rodbinami. Z njimi so spletli mrežo koristnih političnih zavezništev, kar jim je naposled prineslo status vodilne plemiške rodbine v regiji. V dvajsetih letih 15. stoletja pa je ena poroka resno zamajala temelje do takrat enotne celjske hiše. Poroka Friderika II. Celjskega z Veroniko Deseniško je na simbolni ravni pomenila začetek konca slavne dinastije. Z Veronikino smrtjo se je rodila zgodba, ki je živa še danes.
Predaval bo mag. Damir Žerič, univerzitetni diplomirani zgodovinar in višji kustos v Pokrajinskem muzeju v Celju.

Predstavitev rezultatov mladinskega literarnega natečaja JSKD OI Logatec 2025
2025-11-17 18:00 - 19:30 | Velika dvorana Narodnega doma Logatec, Tržaška cesta 44, Logatec, 1370
JSKD OI Logatec in Knjižnica Logatec vas vabita na zaključno prireditev mladinskega literarnega natečaja Skupaj gradimo mostove z razglasitvijo nagrajencev, branjem besedil in podelitvijo priznanj.
V kulturnem programu sodelujejo učenci Glasbene šole Logatec.
Program povezuje: Lidija Sušnik
Strokovni izbor: Tina Arnuš Pupis

Med 57 prejetimi prispevki so izbrana besedila 30-ih avtorjev:
OŠ 8 talcev Logatec
Benjamin Dečko, Bonni Čuk, Asija Ljubijankić, Fedja Šmuc, Bine Škoberne / mentorica Daša Birsa
Dalija Vehabović, Zala Ivančič, Krištof Hrovatič, Ema Sibil Šušak, Ula Petelin, Iza Tominec, Nika
Blaznik, Lena Pupis, Manuela Mišković, Filip Dečko
Nejc Dolničar, Zala Menart, Zala Okroglič / mentorica Andreja Erker
Tajda Tomazin / mentorica Vesna Jereb
OŠ Tabor Logatec
Zarja Razložnik, Ula Jerman, Timotej Nzobandora, Žanin Trpin / mentorica Tea Adamlje
Maja Hafizovič, Tadej Merlak, Lara Topič, Lana Joković / mentorica Barbara Facija
Kaja Kastelic Saje, Ela Kavčič, Hana Lukaknčič / mentor Ožbej Račečič

Medgeneracijska delavnica namiznih iger
2025-11-19 17:00 - 18:00 | Knjižnica Logatec, Stara knjižnica, Tržaška cesta 44, Logatce, Slovenia
Vse otroke in otroke po duši vabimo na medgeneracijsko druženje ob igranju namiznih iger. Medgeneracijska druženja niso le priložnost za prijetno preživljanje časa, temveč tudi za izmenjavo življenjskih izkušenj, spodbujanje medsebojnega razumevanja ter gradnjo povezanosti znotraj skupnosti. Prijave niso potrebne.

Posebna pravljična urica: Prva pomoč z medvedkom Henrijem
2025-11-20 17:00 - 18:00 | Knjižnica Logatec, Stara knjižnica, Tržaška cesta 44, Logatce, Slovenia
Dragi otroci! Prikupen in zelo prijazen medvedek Henri vas bo popeljal v svet prve pomoči. Oooo, kaj pa je to? Ko je nekomu slabo ali mu teče kri iz noska, morda pade s tobogana, mu tečemo pomagati. Kako pa je treba pomagati, pa vam bo medo Henri povedal na pravljični urici.
Lepo povabljeni!

14. Gosarjev večer
2025-11-27 19:00 - 21:00 | Velika dvorana Narodnega doma Logatec, Tržaška cesta 44, Logatec, 1370
Občina Logatec in Knjižnica Logatec vas vabita na
14. GOSARJEV VEČER,
v četrtek, 27. 11. 2025,
ob 19.00, v Veliki dvorani Narodnega doma Logatec.

V središču letošnjega dogodka bo okrogla miza z osrednjo temo ¨Kapital in past zadolževanja: zadružništvo kot alternativa.¨
Letošnji gostje bodo:
mag. Matjaž Čemažar, predsednik uprave, Domel Holding d.d. Železniki,
Aleš Dolenc, upokojeni direktor, Kmetijsko gozdarska zadruga M Sora Žiri z.o.o. in
Anton Kokelj, predsednik, Kmetijsko gozdarska zadruga M Sora Žiri z.o.o.
Z udeleženci okrogle mize se bo pogovarjal Štefan Skledar.

Odmerek besed brez filtra
2025-12-03 17:30 - 20:00 | Knjižnica Logatec, Stara knjižnica, Tržaška cesta 44, Logatce, Slovenia
Literarno društvo Zeleni oblaki v sodelovanju s Knjižnico Logatec vabi, da pridete po svoj odmerek poezije brez filtra, a s pomembnim upoštevanjem zaporedja 5-7-5. Na delavnici, ki ji bo sledil literarni večer, se bomo zabavali z ustvarjanjem haikujev. Smeh, domišljija in kanček poetične norosti zagotovljeni!
Večer bo “ozvočil” Logatčan, mednarodno uveljavljeni didžej in producent Kristjan Kroupa, ki je za svoje umetniško delo na področju sodobne elektronske glasbe prejel letošnje Februarsko priznanje za izjemne dosežke v Občini Logatec.
Vabljeni na dogodek, ki bo literaturo povezal s spontanostjo in zabavo, kot se za Ta veseli dan kulture spodobi.

Svetišča narave – Irena Cerar
2025-12-04 19:00 - 20:30 | Knjižnica Logatec, Stara knjižnica, Tržaška cesta 44, Logatce, Slovenia
S knjigo Svetišča narave: Sedem tednov vseživosti si je Irena Cerar zadala prav poseben izziv; odpravila se je v naravo, da bi vsakega od najbolj značilnih slovenskih habitatov (gozd, jame, gore, mokrišča, reke, morska obala, kulturna krajina) izkusila na lastni koži. Ne le kot bežna pohodnica, temveč kot pozorna opazovalka.
Pogovor z avtorico bo vodila Urška Orešnik.

Irena Cerar (1970) je avtorica in pripovedovalka, dolgoletna urednica otroške revije National Geographic Junior. Podpisuje se pod serijo Pravljičnih poti, pohodniških družinskih vodnikov po Sloveniji in zamejstvu. S knjigo Potepuški okruški je prvič stopila v polje esejistično potopisnega doživljanja sveta in zanjo leta 2022 prejela nagrado krilata želva za najboljši literarni potopis. Svetišča narave so njeno najnovejše, nadvse premišljeno naravopisno delo.
Avtorica se predstavlja tudi na spletni strani Pravljične poti.

Tihi bralni klub
2025-12-09 18:00 - 19:30, 2026-01-20 18:00 - 19:30 | Knjižnica Logatec, Stara knjižnica, Tržaška cesta 44, Logatce, Slovenia

Zgodbe iz pečice - otroška delavnica
2025-12-10
Delavnica je zaradi bolezni odpovedana.
Zahvaljujemo se vam za razumevanje.

Robert Kužnik: Maksim Gaspari – Šege in navade v božično novoletnem času
2025-12-11 19:00 - 20:30 | Knjižnica Logatec, Stara knjižnica, Tržaška cesta 44, Logatce, Slovenia
Gaspari je imel usodno srečo, ko je spoznal Josipa Nikolaja Sadnikarja iz Kamnika, ki mu je zaradi znane slike ‘Slanik’ omogočil slikarsko šolanje in življenje umetnika. Društvo umetnikov ‘Vesna’ na Dunaju, kjer se je v začetku 20. stoletja takrat zbralo največ slovenskih umetnikov, je ob svojem sloganu ‘Iz naroda za narod’ postavilo temelje in svež veter v ljudsko ornamentiko, folkloro, narodne vrednote. Začeli so izdajati razglednice, pričeli z ilustracijami, opremljali so naslovnice in notranjosti knjig. Gaspari je to geslo društva med našimi umetniki vzel najresneje in mu je bil v svojih delih in življenju zvest do konca svojih dni.
Predavanje kronološko prikazuje življenje in delo Maksima Gasparija, vse od otroških dni naprej. Kako je živel v rojstnem Selščku, v Kamniku, na Dunaju, v Münchnu in Ljubljani do svoje smrti. Predavanje bo predstavilo, kako je Gaspari v svojih delih ovekovečil tradicionalne šege, kot so postavljanje jaslic, božično kajenje doma, peka božičnega kruha, tepežkanje, koledovanje ter obhajanje svetih treh kraljev. Gre za običaje, ki nas vračajo v čase naših babic in dedkov ter krepijo povezanost družine in skupnosti.

Ponč&Sonč: Nova Zelandija – Vrhunci neokrnjene narave in življenje v kombiju
2026-01-08 19:00 - 20:30 | Velika dvorana Narodnega doma Logatec, Tržaška cesta 44, Logatec, 1370
Kako je videti vsakdan, ko je tvoj dom na štirih kolesih, dvorišče pa enkrat ledeniško jezero, drugič pravljična plaža in tretjič vulkanski krater? Midva sva na Novi Zelandiji preživela kar 15 mesecev v predelanem kombiju, ki je postal najin dom, pisarna in spalnica v enem. V tem času sva prevozila tisoče kilometrov, prespala na neštetih lokacijah in zbrala dovolj zgodb, da bi lahko napisala knjigo.
Na tem posebnem potopisu vas popeljeva skozi najbolj spektakularne kotičke Nove Zelandije — od mogočnih Južnih Alp, turkiznih jezer pod Mount Cookom in dramatičnega Milford Sounda, pa vse do pravljičnih gozdov Abel Tasmana in geotermalnih čudes Rotorue. Nadaljevali bomo na Severni otok, kjer vas čakajo ognjeniški vulkani, jamski svet s svetlečimi črvi, Hobbiton in plaže, kjer iz peska bruha vroča voda.
A Nova Zelandija niso le razgledi. Je način življenja.
Zato bo ta potopis edinstvena mešanica:
🌿 Vrhunci narave – najbolj neverjetni razgledi, magične lokacije, najini najljubši skriti kotički in fotografski trenutki, ki jih marsikdo ne najde niti na Google Mapsu.
🚐 VanLife resničnost – kako je živeti v kombiju 24/7, kako sva predelala svoje vozilo, kje sva kuhala, prala, kampirala, spala in kako sva reševala izzive, ki jih na Instagramu nihče ne pokaže .
V eni uri in pol boste dobili najboljše iz obeh svetov: spektakel narave, ki jemlje dih, in vpogled v način potovanja, ki te hkrati izzove in osvobodi. Če obožujete naravo, potovanja, zgodbe z začetkom in koncem — ter sanjate o tem, da enkrat pustite vse doma in greste — je to večer, ki ga ne smete zamuditi.

6. Žigonov večer
2026-01-15 19:00 - 20:30 | Velika dvorana Narodnega doma Logatec, Tržaška cesta 44, Logatec, 1370
Ob obletnici rojstva logaškega pesnika, popotnika, dobrotnika in fotografa, Andreja Žigona, vas vabimo na projekcijo posnetkov razgovora z Andrejem Žigonom v UKC v Ljubljani.
Andrej povezuje dogodke v filmu, ko obuja spomine na svoje življenje, sedeč v bolnišnici (kardiovaskularni oddelek Kliničnega centra Ljubljana), ki je bila tudi ena izmed njegovih zadnjih postaj v življenju. Tam je kamera zabeležila zares pretresljivo dokončnost življenja, kjer je ves pesnikov svet predstavljen skozi pripovedovanje o sebi in recitacijo njegovih pesmi. Vidna je notranja umirjenost in sprijaznjenost pesnika z odhodom iz tega sveta, prav tako pa se kaže Andrejeva izredna izrazna moč v doživetem podajanju svojih pesmi. Le-te so del njegovega nikoli dokončanega Regratovega venca, v katerem strne in povzame svoje pesniško ustvarjanje.

¨Film o Andreju sem pričel pripravljati že dve leti pred njegovo smrtjo, leta 2001. Scenarij je bil že delno pripravljen, posnel sem tudi daljši intervju z njim v Kliničnem centru v Ljubljani. Ta intervju je bil narejen kot študijski material, saj sem se na pravo snemanje dokumentarnega filma z Andrejem kot glavnim akterjem šele pripravljal. Začetek snemanja je bil planiran za avgust 2003. Žal me je prehitela njegova nenadna smrt, 15. julija 2003. Tako mi je ostala le velika količina dokumentarnih posnetkov in prispevkov iz oddaj Logaški utrinki. Kot zanimivost naj omenim, da je Andrej nastopil v mojem prvem prispevku, ki sem ga pripravil za oddajo Logaški utrinki, moja kamera pa je zabeležila tudi njegov zadnji intervju in njegov zadnji nastop s Silvom Terškom na dobrodelni akciji Iskanje svetlobe.” Primož Godina

Gvido Komar: Po Plečnikovih sledeh z Logaškega do Ljubljane
2026-01-22 19:00 - 20:30 | Knjižnica Logatec, Stara knjižnica, Tržaška cesta 44, Logatce, Slovenia
Predavanje razkriva izvor rodu, popravlja pogoste zmote o Plečniku ter osvetljuje arhitektove povezave s Hotedršico. Poseben poudarek je na logaških mojstrih, umetnikih in Plečnikovih študentih, ki so z njim neposredno sodelovali ali v regiji zapustili sled njegovega značilnega izrazja. Predavanje predstavi tudi družino Plečnik v Ljubljani, portret Matije Čopa pri vhodu v Plečnikovo palačo NUK – simbol slovenskega knjižničarstva, Plečnikova hiša ter odhod velikega arhitekta.
